ทุนสำรองประเทศเพิ่ม500ล้านเหรียญ
ธปท.เผยทุนสำรองประเทศเพิ่ม 500 ล้านเหรียญสหรัฐ คาดเพราะเข้าแทรกแซงค่าเงินบาทหลังเงินทุนไหลเข้า
21 ธ.ค. 2555

ธปท.เผยทุนสำรองประเทศเพิ่ม 500 ล้านเหรียญสหรัฐ คาดเพราะเข้าแทรกแซงค่าเงินบาทหลังเงินทุนไหลเข้า 
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ 14 ธ.ค. ปีนี้ ว่า อยู่ที่ระดับ 1.826 แสนล้านเหรียญสหรัฐ หรือประมาณ 5.596 ล้านล้านบาท เพิ่มขึ้น 500 ล้านเหรียญสหรัฐ หรือ ประมาณ 1.53 หมื่นล้านบาท หากคิดอัตราแลกเปลี่ยนปัจจุบันที่ระดับ 30.60 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.821 แสนล้านเหรียญสหรัฐ 
ด้านฐานะซื้อเงินตราต่างประเทศล่วงหน้าสุทธิอยู่ที่ระดับ 2.38 หมื่นล้านเหรียญสหรัฐ ลดลงเล็กน้อยจากสัปดาห์ก่อนอยู่ที่ระดับ 2.40 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองระหว่างประเทศ และฐานะซื้อเงินตราต่างประเทศล่วงหน้าสุทธิในปัจจุบันอยู่ระดับ 2.064 แสนล้านเหรียญสหรัฐ
ทั้งนี้ สาเหตุที่ทุนสำรองฯปรับเพิ่มขึ้นบ้าง น่าจะเป็นผลจากการเข้าดูแลแทรกแซงอัตราแลกเปลี่ยนค่าเงินบาทโดยการเข้าซื้อเงินเหรียญสหรัฐในตลาดส่งมอบทันที(Spot) เข้าเก็บในทุนสำรองฯ เพื่อดูแลปริมาณเงินตราต่างประเทศที่เริ่มไหลเข้ามามากขึ้น จากสภาพคล่องที่เพิ่มขึ้นในตลาดการเงินโลก ไม่ให้กระทบค่าเงินบาทให้ผันผวนและปรับแข็งค่าเร็ว จนต่อผู้ประกอบการในภาคธุรกิจที่เกี่ยวข้องกับอัตราแลกเปลี่ยนปรับตัวไม่ทัน  
สำหรับฐานเงิน หรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบันอยู่ที่ระดับ 1.37 ล้านล้านบาท ลดลงเล็กน้อยเมื่อเทียบกับสัปดาห์ก่อนหน้าที่ระดับ 1.38 ล้านล้านบาท  อย่างไรก็ตามปริมาณเงินหมุนเวียนในระบบถือว่ามีปริมาณมากขึ้นกว่าระดับปกติ เนื่องจากใกล้เทศกาลวันหยุดปีใหม่ที่ประชาชนมีความต้อกงารถือเงินสดเพื่อใช้จ่ายเพิ่มขึ้น